FI Euroopan unionin virallinen lehti C 111/29

Ilmoitus terästuotteiden tuontia koskevan suojatoimenpidetutkimuksen vireillepanosta

(2018/C 111/10)

Tällä hetkellä Euroopan komission, jäljempänä ’komissio’, käytettävissä olevien tietojen sekä paikalla toteutettujen valvontatoimien (1) mukaan tiettyjen terästuotteiden tuonti on viime aikoina kasvanut jyrkästi, mikä osoittaa, että on olemassa riittävästi näyttöä siitä, että tuonnin kehitys näyttää antavan aihetta suojatoimenpiteisiin. Komissio on sen vuoksi päättänyt viran puolesta Euroopan parlamentin ja neuvoston asetuksen (EU) 2015/478 (2) 5 artiklan ja Euroopan parlamentin ja neuvoston asetuksen (EU) 2015/755 (3) 3 artiklan nojalla aloittaa suojatoimenpiteitä koskevan tutkimuksen.

1. TUTKIMUKSEN KOHTEENA OLEVAT TUOTTEET

Tutkimuksen kohteena olevina tuotteina ovat tietyt terästuotteet, jäljempänä ’tarkasteltavana olevat tuotteet’. Tarkasteltavana olevat tuotteet ja CN-koodit, joihin ne tällä hetkellä luokitellaan, on lueteltu tämän ilmoituksen liitteessä I. Kyseiset CN-koodit ovat ainoastaan ohjeellisia.

2. TUONNIN KASVU JA VAHINKO

Tällä hetkellä komission käytettävissä olevat tiedot osoittavat, että kyseisten tuotteiden kokonaistuonti on kasvanut 17,8 miljoonasta tonnista 29,3 miljoonaan tonniin vuosien 2013–2017 välisenä aikana. Tarkasteltavana olevien tuotteiden tuonti kasvoi noin 65 prosenttia vuosina 2013–2016. Tuonti kasvoi eniten vuonna 2015 ja erityisesti vuonna 2016, jolloin se oli 28,6 miljoonaa tonnia. Tarkasteltavana olevien tuotteiden tuonti on pysynyt siitä lähtien merkittävänä. Lisäksi kunkin tarkasteltavana olevan tuotteen tuonnissa on absoluuttisesti mitattuna tapahtunut yllättävää, äskettäistä, merkittävää ja jyrkkää kasvua. Lisäksi komissio toteaa, että myös suhteellisesti mitattuna tarkasteltavana olevien tuotteiden kokonaistuonti kasvoi eli suhteessa tuotantoon 7,3 prosentista 11,6 prosenttiin ja suhteessa kulutukseen 12,2 prosentista 17,6 prosenttiin. Molemmissa tapauksissa kasvua ilmeni ajanjaksolla 2014–2016, minkä jälkeen tuonti pysyi suhteellisen korkealla tasolla. Tuonnin kasvu näyttää olevan seurausta ennakoimattomista tapahtumista, kuten teräksen valmistuksen maailmanlaajuisesta ylikapasiteetista ja kolmansien maiden viime vuosina kyseisen ylikapasiteetin yhteydessä toteuttamista kaupan toimenpiteistä.

Lisäksi on olemassa riittävää näyttöä siitä, että kyseisen tuonnin määrä ja hinnat ovat aiheuttaneet tai uhkaavat aiheuttaa unionin tuotannonalan tilanteen huomattavaa yleistä huononemista, kun otetaan huomioon asetuksen (EU) 2015/478 9 artiklassa ja asetuksen (EU) 2015/755 6 artiklassa eritellyt taloudelliset indikaattorit. Tämä näyttö osoittaa erityisesti, että tarkasteltavana olevien tuotteiden tuonnilla on tiettyjen tuoteluokkien osalta muiden seurausten lisäksi ollut kielteinen vaikutus unionin tuottajien markkinaosuuksiin. Lisäksi tuontihinnat ovat koko tarkastelujakson ajan olleet alempia kuin unionin tuotannonalan myyntihinnat. Tämä on aiheuttanut huomattavaa painetta unionin tuotannonalan myyntihintoihin, mikä on johtanut siihen, että voiton taso on jäänyt alhaiseksi tai negatiiviseksi. Vaikka taloudellinen tilanne näyttää vuonna 2017 parantuneen, joidenkin tarkasteltavana olevien tuotteiden tilanne on edelleen heikko ja ne ovat vaikeassa asemassa tuonnin uuden kasvun vuoksi, mikä on lähiaikoina todennäköistä teräksen ylikapasiteetin, kolmansien maiden terästuotteita vastaan soveltamien kaupan suojatoimenpiteiden ja Amerikan yhdysvaltojen äskeisten ”jakson 232” mukaisten toimenpiteiden vuoksi. Tutkimuksessa tutkitaan tarkasteltavana olevien tuotteiden tilannetta, mukaan lukien kunkin tuoteluokan tilanne erikseen, ottaen huomioon myös viimeisin kehitys, kuten Yhdysvaltojen toimenpiteiden seurauksena mahdollisesti tapahtuneet kauppavirtojen muutokset.

3. MENETTELY

Päätettyään, että tutkimuksen vireille panemiseksi on riittävästi näyttöä, ja ilmoitettuaan asiasta jäsenvaltioille komissio panee vireille tutkimuksen asetuksen (EU) 2015/478 5 artiklan ja asetuksen (EU) 2015/755 3 artiklan mukaisesti.

Tutkimuksessa määritetään, ovatko ennakoimattomat tapahtumat johtaneet siihen, että tarkasteltavina olevia tuotteita tuodaan unioniin niin voimakkaasti kasvaneina määrinä ja/tai sellaisin edellytyksin, että se aiheuttaa tai uhkaa aiheuttaa unionin samankaltaisten tai suoraan kilpailevien tuotteiden tuottajille vakavaa vahinkoa.

3.1 Kirjalliset huomautukset, kyselyvastaukset ja kirjeenvaihto

Saadakseen tutkimuksensa kannalta tarpeellisina pitämänsä tiedot komissio lähettää kyselylomakkeet tiedossa oleville samankaltaisten tai suoraan kilpailevien tuotteiden tuottajille unionissa ja tiedossa oleville unionin tuottajien järjestöille. Täytetyt kyselylomakkeet on toimitettava komissiolle 21 päivän kuluessa siitä päivästä, jona komissio on ne lähettänyt.

Kaikkia asianomaisia osapuolia, myös tarkasteltavana olevien tuotteiden vientiä harjoittavia tuottajia, tuojia ja käyttäjiä sekä niiden järjestöjä pyydetään esittämään näkökantansa kirjallisesti, toimittamaan tietoja ja esittämään asiaa tukevaa näyttöä. Edellä tarkoitettu vapaamuotoinen aineisto olisi toimitettava 21 päivän kuluessa tämän ilmoituksen julkaisemisesta Euroopan unionin virallisessa lehdessä. Asianomaiset osapuolet voivat ilmoittautua ja pyytää kyselylomakkeen ottamalla yhteyttä komissioon mieluiten sähköpostitse viipymättä ja viimeistään 15 päivän kuluttua tämän ilmoituksen julkaisemisesta Euroopan unionin virallisessa lehdessä. Täytetty kyselylomake olisi toimitettava komissiolle 21 päivän kuluessa siitä päivästä, jona komissio on ne lähettänyt.

Edellä mainittujen määräaikojen jälkeen toimitetut näkökannat ja tiedot saatetaan jättää tutkimuksessa huomiotta.

3.2 Kirjallisia huomautuksia, täytettyjen kyselylomakkeiden palauttamista ja kirjeenvaihtoa koskevat ohjeet

Komissiolle toimitettuihin tietoihin ei sovelleta tekijänoikeuksia. Jos kyse on tiedoista, joihin kolmannella osapuolella on tekijänoikeuksia, asianomaisten osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella a) komissio voi käyttää tietoja tässä kaupan suojatoimiin liittyvässä menettelyssä ja b) tietoja voidaan toimittaa tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuttaan.

Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, täytetyt kyselylomakkeet ja kirjeenvaihto, on varustettava merkinnällä ”Limited” (1). Tämän tutkimuksen kuluessa tietoja toimittavia osapuolia kehotetaan perustelemaan luottamuksellista käsittelyä koskevat pyyntönsä.

Sen varmistamiseksi, että kaikilla asianomaisilla osapuolilla on tutkimuksen aikana puolustautumisoikeus, osapuolten, jotka toimittavat luottamuksellisia tietoja, on toimitettava niistä ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltaviksi). Näiden yhteenvetojen tulee olla riittävän yksityiskohtaisia, jotta luottamuksellisen tiedon sisällöstä olisi saatavissa riittävä käsitys. Jos luottamuksellisia tietoja toimittava osapuoli ei pysty osoittamaan hyvää syytä luottamuksellista käsittelyä koskevalle pyynnölleen tai ei liitä tietoihin ei-luottamuksellista yhteenvetoa, jonka muoto ja laatu vastaavat vaatimuksia, kyseiset tiedot voidaan jättää huomiotta.

Asianomaisten osapuolten on esitettävä kaikki huomautuksensa ja pyyntönsä sähköpostitse, skannatut valtakirjat ja todistukset mukaan luettuina, lukuun ottamatta laajoja vastauksia, jotka on toimitettava CD-ROM-levyllä tai DVD-levyllä henkilökohtaisesti tai kirjattuna kirjeenä.

Käyttämällä sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”CORRESPONDENCE WITH THE EUROPEAN COMMISSION IN TRADE DEFENCE CASES” kauppapolitiikan pääosaston verkkosivustolla osoitteessa

http://trade.ec.europa.eu/doclib/docs/2011/june/tradoc_148003.pdf

Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on yrityksen virallinen toimiva sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan sähköpostitse, jolleivät ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan lukien sähköpostitse toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.

Euroopan komission postiosoite:

European Commission Directorate General for Trade Directorate H, Unit H5 Office: CHAR 03/66 1049 Bruxelles/Brussel BELGIQUE/BELGIË Sähköpostiosoite TRADE-SAFEGUARD-STEEL@ec.europa.eu

3.3 Kuulemiset

Asianomaiset osapuolet voivat asetuksen (EU) 2015/478 5 artiklan ja asetuksen (EU) 2015/755 3 artiklan nojalla pyytää myös saada tulla komission kuulemiksi 21 päivän kuluessa tämän ilmoituksen julkaisemisesta Euroopan unionin virallisessa lehdessä.

4. TIETOJEN TUTKIMINEN

Asianomaiset osapuolet, jotka ovat ilmoittaneet näkökantansa tai toimittaneet tietoja tai pyytäneet kuulemista asetuksen (EU) 2015/478 5 artiklan ja asetuksen (EU) 2015/755 3 artiklan mukaisesti, sekä viejämaiden edustajat voivat kirjallisesta pyynnöstä tutkia kaikkia komissiolle tutkimuksen yhteydessä toimitettuja tietoja, lukuun ottamatta unionin tai sen jäsenvaltioiden viranomaisten laatimia sisäisiä asiakirjoja, jos nämä tiedot ovat tarpeen niiden etujen puolustamiseksi ja jos ne eivät ole asetuksen (EU) 2015/478 8 artiklassa tai asetuksen (EU) 2015/755 5 artiklassa tarkoitettuja luottamuksellisia tietoja ja jos komissio käyttää niitä tutkimuksessaan. Asianomaiset osapuolet, jotka ovat ilmoittautuneet, voivat esittää komissiolle näitä tietoja koskevat huomautuksensa, jotka voidaan ottaa huomioon, jos niiden tueksi on esitetty riittävä näyttö.

5. YHTEISTYÖSTÄ KIELTÄYTYMINEN

Jos asianomainen osapuoli kieltäytyy antamasta tarvittavia tietoja tai ei toimita niitä määräajassa tai jos se huomattavasti vaikeuttaa tutkimusta, päätelmät voidaan asetuksen (EU) 2015/478 5 artiklan ja asetuksen (EU) 2015/755 3 artiklan mukaisesti tehdä käytettävissä olevien tietojen perusteella. Jos todetaan, että jokin asianomainen osapuoli on toimittanut vääriä tai harhaanjohtavia tietoja, nämä tiedot voidaan jättää huomiotta ja niiden sijasta voidaan käyttää käytettävissä olevia tietoja.

6. KUULEMISMENETTELYSTÄ VASTAAVA NEUVONANTAJA

Asianomaiset osapuolet voivat ottaa yhteyttä kauppaan liittyvissä menettelyissä kuulemisesta vastaavaan neuvonantajaan. Neuvonantaja on asianomaisten osapuolten ja tutkimuksen suorittavien komission yksiköiden välinen yhteyshenkilö. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja kolmansien osapuolten pyyntöjä tulla kuulluksi. Neuvonantaja voi järjestää yksittäisen asianomaisen osapuolen kuulemisen ja toimia sovittelijana sen varmistamiseksi, että asianomaisten osapuolten puolustautumisoikeus toteutuu täysimääräisesti.

Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen alkuvaiheeseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä.

Neuvonantaja järjestää myös tilaisuuksia osapuolten väliselle kuulemiselle, jossa voidaan tuoda esille vastakkaisia näkökantoja ja esittää niihin vastaväitteitä muun muassa tuonnin kasvua, vahinkoa, syy-yhteyttä ja unionin etua koskevissa kysymyksissä.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla http://ec.europa.eu/trade/trade-policy-and-you/contacts/hearing-officer/

7. TUTKIMUKSEN AIKATAULU

Jos komissio katsoo, että toimenpiteet ovat tarpeellisia, se tekee tarvittavat päätökset asetusten (EU) 2015/478 ja (EU) 2015/755 V osaston mukaisesti viimeistään yhdeksän kuukauden kuluessa vireillepanopäivästä, paitsi jos kyse on poikkeuksellisista olosuhteista, jolloin tätä määräaikaa voidaan pidentää enintään kahdella kuukaudella. Jos määräaikaa pidennetään, komissio julkaisee Euroopan unionin virallisessa lehdessä ilmoituksen, jossa vahvistetaan jatkoajan kesto ja esitetään yhteenveto pidentämisen syistä.

8. HENKILÖTIETOJEN KÄSITTELY

Tässä tutkimuksessa kerättyjä henkilötietoja käsitellään yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (4) mukaisesti.

(1) Komission täytäntöönpanoasetus (EU) 2016/670, annettu 28 päivänä huhtikuuta 2016, unionin ennakkovalvonnan käyttöönotosta tietyistä kolmansista maista peräisin olevien tiettyjen rauta- ja terästuotteiden tuonnissa (EUVL L 115, 29.4.2016, s. 37).

(2) Euroopan parlamentin ja neuvoston asetus (EU) 2015/478, annettu 11 päivänä maaliskuuta 2015, tuontiin sovellettavasta yhteisestä menettelystä (EUVL L 83, 27.3.2015, s. 16).

(3) Euroopan parlamentin ja neuvoston asetus (EU) 2015/755, annettu 29 päivänä huhtikuuta 2015, tiettyjen kolmansien maiden tuontiin sovellettavasta yhteisestä menettelystä (EUVL L 123, 19.5.2015, s. 33).

(1) ”Limited”-merkinnällä varustettu asiakirja on asetuksen (EU) 2015/478 8 artiklassa, asetuksen (EU) 2015/755 5 artiklassa sekä tukia ja tasoitustulleja koskevan WTO-sopimuksen 3.2 artiklassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(4) EYVL L 8, 12.1.2001, s. 1.